text: Sang mod huller i tænderne
  18 januar 2012 kl. 15.42
  I Vejle Kommune får børn og unge flere huller i tænderne end i resten af landet. Det har fået den kommunale tandpleje til at udgive en tandbørstesang for at lære børnene, hvordan de skræmmer Karius og Baktus væk.
  Selv om den nye tandbørstesang hedder Hold din mund var det ikke just dét børnene i børnehaven Vindmøllen gjorde i dag, da de skrålede med på sagen.
  Tandplejen i Vejle mener, at der skal sættes ind blandt de yngste for at få bedre tandsundhed.
  15-årige i Vejle har i gennemsnit 2,6 huller i tænderne. Gennemsnittet for hele landet for 15-årige er 2,1 huller.
  